“Napanelo shilambo shikammangedya,
manya kenga shitandi shinguvangadidyé nangu.
Leka mùvele mmashilambo,
shilambo shikaninnagwaledya pakuva mmake.
Doni,
pakuva mwenu po hamunava shinu mmashilambo kanji nangu mushilambo amu nintandola,
ni ashi shitádya shilambo shimmangedye.
Kumbukila malove animwaulidile,
‘Ntumika hanampunda nang'olo wake.’
Ikava kenga vaningupapata,
namwenu momo vanampapata na ikava kenga vandiigwilila lilove lyangu,
namwenu momo lyenu lyo,
vandaigwilila.
Vanavo mwenu vanantenda davo kwamwaa walina lyangu pakuva havammanyite aijá ángutumididye.
Leka ndikaidile ndatangola na vanavo,
vakanavenavo madambi.
Napane ambi apa,
madambi ave hampali mwakwinikidyangidya.
Ánguvangedya nangu,
ankummangedya Atata.
Leka ndikatandile vinu vyakanava kutenda munu woewoe pakati pave,
vakanavenavo madambi.
Kanji napane vanavo vandyona kutwala kunguvangedya nangu namomo kummangedya Atata.
Napane avi uti vinditandeka pakulota shiwikile popo ashilá shaandikíke mu Lilamulo lyave doni,
‘Vaninguvangedya pashikapali.’
“Napanelo palota kwida aijá nkúpambadyanga wangulota kuntumidya kwaloka kumwe Atata,
Imumu Waumwiu áalakela kumwe Atata,
nae jo andaumya ushuda wangu nangu.
Namwenu momo mundaumya ushuda wangu mwaa mwenu mundípagwa namu nangu tangu kunantandi.
“Nangu ninkumwaulila uti avi kwambangidya hamunalikuvale.
Mwenu mundavingigwa muvitala vyakulipudidya;
leka apo,
wakati unkuwika umwe aijá álota kummyaa mwenu andona kenga alipudya kwa Nnungu.
Vinu avi vandatenda mwaa havammanyite Atata na ata nangu momo havangumanyite.
Kanji napane vyovyo vyo,
ninkumwaulila kaladavo pakulota pavitandeka po,
mukumbukilinneu vyanimmanyiya.
Shimadengo shimwe Imumu Wanashwe